ሶማሌላንድ ኢትዮጵያዊያንን አላፈናቀልኩም ማለቷን መንግሥት አልተቀበለውም
የሶማሌላንድ የውጭ ጉዳይ ሚኒስትር ሳድ አሊ ሽሬ አንድም የኦሮሞ ተወላጅ ከአገራቸው አለመባረሩን መናገራቸው፣ ተቀባይነት እንደሌለው መንግሥት አስታወቀ፡፡የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር ነገሪ ሌንጮ (ዶ/ር) ለሪፖርተር እንተናገሩት፣ ችግሩ የደረሰባቸው ዜጎች ስላሉ ይኼንን መካድ አይቻልም፡፡ ‹‹ቶጎ ጫሌ በመሄድና ወደ ሐረር የመጡትን ተፈናቃዮች መጠየቅ ይቻላል፤›› ብለዋል፡፡‹‹የሶማሌላንድ የውጭ ጉዳይ ሚኒስትር ይኼን መግለጫ ለሚዲያ ቢሰጡም አመራሩ ይኼን መግለጫ ላይሰጥ ይችላል፤›› ብለዋል፡፡ ከዚህ በፊት ያለው መግለጫ መሬት ላይ ያለውን እውነታ መሠረት ያደረገ እንደሆነም ሚኒስትሩ ተናግረዋል፡፡ ለዚህ ደግሞ ምስክር የሚሆኑት ችግር የደረሰባቸው ዜጎች እንደሆኑም ጠቁመዋል፡፡ ‹‹ይኼንን ለማረጋገጥ የፈለገ አካል ካለ ኢትዮጵያ ውስጥ መጥቶ ማረጋገጥ ይቻላል፤››  በማለት ገልጸዋል፡፡የኢትዮጵያ መንግሥት የዜጎችን ደኅንነት የመጠበቅ ግዴታ ስላለበት በዚህ ጉዳይ ላይ ትልቅ ትኩረት ሰጥቶ እንደሚሠራ፣ ከሶማሌላንድ መንግሥት ጋርም አስፈላጊውን ግንኙነት እንደሚያደርግ አስረድተዋል፡፡የሶማሌላንድ የውጭ ጉዳይ ሚኒስትር ሳድ አሊ ሽሬ ለኢትዮጵያዊያን እንክብካቤ እያደረግን ነው ያሉት ጉዳይ የሚበረታታ እንደሆነ ገልጸው፣ አሁንም ድረስ በሶማሌላንድ የሚኖሩ ኢትዮጵያውያን እንዳሉ የተናገሩት ሚኒስትሩ፣ ወደፊትም ተገቢው ጥበቃና እንክብካቤ እንዲደረግላቸው ጥሪ አቅርበዋል፡፡‹‹ከሶማሌ ክልልም ሆነ ከኦሮሚያ ክልል የተፈናቀሉ ዜጎቻችን ምንም ዓይነት ጉዳት እንዳይደርስባቸው የመጠበቅ ግዴታ መንግሥት ስላለበት፣ ወደፊትም ተመሳሳይ ችግር እንዳይፈጠር ከሶማሌላንድ የራስ ገዝ አስተዳደር ጋር በመነጋገር ይሠራል፤›› ሲሉ አስረድተዋል፡፡የሶማሌላንድ የውጭ ጉዳይ ሚኒስትር ሳድ አሊ ሽሬ ባለፈው ሳምንት ‹‹ጌስካ አፍሪካ›› ለተባለ ጋዜጣ እንደገለጹት፣ የኢትዮጵያ መንግሥት በኦሮሚያና በሶማሌ ክልሎች መካከል በተቀሰቀሰው ግጭት የኦሮሚያ ክልል ዜጎችን በሕገወጥ መንገድ እንዲወጡ አድርጓል ሲል የኢትዮጵያ መንግሥት መግለጫ መስጠቱን ተቃውመዋል፡፡‹‹የኢትዮጵያ መንግሥት ያወጣው መግለጫ ከእውነታው ጋር አይገናኝም፤›› ያሉት ሚኒስትሩ፣ የሶማሌላንድ ሕዝብ እንግዳ የማክበር ባህል ስላለው፣ ‹‹ለኦሮሞ ሕዝብም ትልቅ አክብሮት አለው፤›› ብለዋል፡፡በአሁኑ ጊዜም ከአሥር ሺሕ በላይ በሕጋዊ መንገድ የሚኖሩ የኦሮሞ ብሔር ተወላጆች መብታቸው ተከብሮ በሶማሌላንድ እንደሚኖሩ ጠቁመው፣ በዚያው ልክ ቁጥራቸው የበዛ ሕገወጥ ነዋሪዎችም እንዳሉ አስረድተዋል፡፡ እነዚህ ሰዎች ሶማሌላንድ ነፃነቷን ካወጀች ጊዜ ጀምሮ በሰላማዊ መንገድ እንደሚኖሩና እስካ ዛሬ ድረስ ምንም ዓይነት ጉዳት እንዳልደረሰባቸው አክለዋል፡፡ሪፖርተር ባለፈው ሳምንት ሐረር ከተማ በመሄድ ሃማሬሳ በሚባል ሥፍራ በሚገኘው ጊዜያዊ የተፈናቃዮች መጠለያ ጣቢያ ተገኝቶ እንዳረጋገጠው፣ ከሶማሌላንድ የተፈናቀሉ ኢትዮጵያውን ቁጥራቸው የበዛ ነው፡፡ የኦሮሞ ተወላጆች ከሶማሌ ክልል ብቻ ሳይሆን ከሶማሌላንድ (ሐርጌሳ) ሳይቀር እየተፈናቀሉ ሲመጡ እንደነበር ለማረጋገጥ ችሏል፡፡ ባለፈው ሳምንት የውጭ ጉዳይ ሚኒስትር ወርቅነህ ገበየሁ (ዶ/ር) ከሶማሌላንድ የተፈናቀሉ የኦሮሞ ብሔር አባላትን በቶጎ ጫሌ አግኝተው ማነጋገራቸውን መዘገባችን ይታወሳል፡፡